Etter krigen signerte han kontrakt med plateselskapet Nera og etiketten , og fikk flere storslagere som «Nordsjøen», «Gudskjelovkvelden» og «Aftenklokker» i 1948. Den første versjonen av «Når kastanjene blomstrer i Bygdø Allé» kom i 1950. Den sangen slo imidlertid ikke an før den ble utgitt på nytt i 1956 i Egil Monn-Iversens arrangement. I 1953 kom «Jacob Skjærsliper» og «En sjømanns brud». I denne perioden var også Book-Jenssen i USA, hvor han i løpet av ett døgn sang inn over 20 sanger. Der hilste han også på den unge Elvis Presley, som karakteriserte ham som Europas Bing Crosby. I 1953 ble Egil Monn-Iversen Book-Jenssens faste arrangør, og totalt gjorde Book’n i perioden på Nera (1946–1958) rundt 150 innspillinger. Blant disse er de mest kjente «Nordlandsnetter» fra 1952, «Det blir atter sol og sommer» fra 1954 og «Min barndoms hvite jul (White Christmas)» i 1956.